送高集中赴漳浦宰
作者：張元幹
朝代：宋

paragraphs: 三年烏石僧房居，忍饑待次真臞儒。
有意載酒問奇字，無事閉門抄異書。
一行作吏去漳水，斂版趨廊參刺史。
胸中豪氣半銷磨，稍覺風波生眼底。
高郎高郎君莫嗔，舉世未有如君貧。
毀官不復謁時宰，老大甘爲行路人。
君今業已臨民社，辦取催科時下下。
不然彭澤歸去來，簿領笞榜何爲哉。
男兒策勳有時節，家世況自圖雲臺。